רחל ירון

רחל ירון (נולדה ב-19 בדצמבר 1994) היא מוזיקאית, זמרת-יוצרת ישראלית. מאז תחילת דרכה בשנת 2014 הוציאה אלבומים ומיני-אלבומים וזכתה להשמעות בתחנות רדיו מרכזיות. יצירתה משלבת רוק ואינדי ועוסקת בנושאים אישיים.

 ביוגרפיה 
ירון נולדה בקריית אונו, כבתם של אורי ורונית ירון. אביה, שהיה תת-אלוף בצה"ל, נפטר מסרטן כשהייתה בת 5, דבר שהשפיע לעתיד רבות על יצירתה המוזיקלית.

ירון למדה באולפנית ישורון בפתח תקווה, ובשנת 2012 יצאה בשאלה. שירתה בצה"ל כמדריכת נוער בחיל החינוך.

 קריירה מוזיקלית 
בשנת 2014 הוציאה מיני-אלבום (EP) בשם "ימים של חוסר", בהפקת רועי אביטל ותום אלבז, הכולל חמישה שירים שכתבה והלחינה. בעקבות צאתו החלה להופיע ברחבי הארץ.

 אלבום הבכורה: "רחל ירון" 
בשנת 2016 יצא אלבום הבכורה שלה הנושא את שמה, בהפקת המוזיקאי עמית ארז. ירון כתבה והלחינה את כל השירים באלבום, למעט "אני מתגעגע שוב" שהלחינה למילותיו של יהודה עמיחי. מהאלבום יצאו כסינגלים השירים "הזדמנות אחרונה", "עיניים" ו"בכל הלילה". בהופעת ההשקה לאלבום בתיאטרון תמונע אירחה ירון את עמית ארז ואיה זהבי פייגלין. באותה שנה הופיעה לראשונה בפסטיבל אינדינגב.

 מיני אלבום: "עשרים מילים" 
בשנת 2017 הוציאה מיני אלבום נוסף בשם "עשרים מילים" הכולל ארבעה שירים. בעקבות צאתו הוזמנה להתארח בהופעה של יהוא ירון במועדון הבארבי.

 אלבום שני: "פעם ביום" 
בשנת 2018, במהלך העבודה על אלבומה השני, עלתה ירון בהופעה משותפת עם המוזיקאית אביגיל קובארי בבמה המרכזית של פסטיבל אינדינגב. בשנת 2019 יצא האלבום השני שלה, "פעם ביום", שאותו הפיק המוזיקאי אור בהיר. ירון כתבה והלחינה את כל שירי האלבום, פרט לשיר "ממנו וממך" שאת מילותיו כתבה מאיה אברמובסקי. שיר הנושא של האלבום יצא כסינגל ונכנס לרשימות ההשמעה של כאן 88 וגלגלצ. את השיר כתבה ירון על אביה, והקליפ הרשמי שלו מלווה בסרטוני ילדות מקוריים של המשפחה. השיר "לרוץ מהר" יצא כסינגל השני מהאלבום במרץ 2019, והושמע גם הוא בכאן 88 ובגלגלצ.

כשנה לאחר מכן, במרץ 2020, ירון התארחה עם להקתה בג'אם 88 של תחנת הרדיו כאן 88 בהגשתו של השדרן יואב יפת, ירון ולהקתה ביצעו את שירי האלבום.

בשנת 2020, שולב השיר "פעם ביום" בפסקול העונה השנייה של הסדרה "תאג"ד", לצד השיר "תשליך" מאותו אלבום.

 שירים נוספים 
 בואי אמא 
בשנת 2020, ירון הקליטה ביצוע לשיר ״בואי אמא״ במיוחד בשביל הפרויקט ״זיכרון אחר״ של רדיו הקצה כשכל הכנסות האלבום מוקדשות לנט"ל - עמותה לנפגעי טראומה על רקע לאומי. את הביצוע ירון הקליטה בביתה כשהיא מנגנת על כל הכלים. כך כתבה ירון על הבחירה בשיר: ״השיר הזה נוגע בי בכל הנקודות הרגישות. השיר הזה הוא על התמימות שיש אצל כולנו. בסופו של דבר אנחנו רוצים לחזור לחיבוק של אמא, גם החיילים החזקים ביותר. ולצערי לא כולם חוזרים״.

בתחילת שנת 2025, השיר נבחר ללוות את הפרומו לסרט הדוקומנטרי של כאן 11 על התצפיתניות מאירועי השבעה באוקטובר. בנוסף, השיר שולב בפסקול של ״אבודים״ של צופית גרנט (עונה 18, פרק 6), ברשת 13, ושולב בסרט התיעודי "שר פיטנס-בין חיים ומוות" בתוכנית חשיפה של חיים אתגר בקשת 12.

 מאחורינו 
בשנת 2021, הוציאה את הסינגל ״מאחורינו״ שהפיק המוזיקאי מיכאל הרשליקביץ. השיר שנכנס לרשימות ההשמעה של כאן גימל וכאן 88. באותה שנה הופיעה עם להקתה במועדון האוזן בר שבתל אביב כדי לחגוג את יציאתו.

 כל הגיבורים עזבו 
בשנת 2022 ירון השתתפה באלבום הקונספט של היוצר והמוזיקאי נדב דלומי בשם "כל הגיבורים עזבו". האלבום מכיל 17 רצועות (שירים, מונולוגים, דיאלוגים) ומחולק לארבעה חלקים. באלבום ארבע דמויות שונות - אנטי גיבורים: בחור צעיר שננטש בידי אביו, אישה זקנה ובודדה, בחורה חוזרת בתשובה ופוליטיקאי מושחת. ירון, ביצעה 4 שירים לדמות בשם ״סופיה״ ומייצגת את הדור הוותיק ההולך ונעלם. פרט לירון, משתתפים כמבצעים: רבקה מיכאלי, שי אביבי, אסי לוי, דני שפירא, קארין צרפתי, רונן הירשלר וליאת ציון. ירון הופיעה עם הפרויקט במקומות שונים בארץ - באר שבע ומרכז ענב לתרבות בתל אביב.

 חיים אישיים 
רחל ירון מתגוררת בתל אביב-יפו.

 דיסקוגרפיה 
 2014 – ימים של חוסר (EP)
 2016 – רחל ירון
 2017 – עשרים מילים (EP)
 2019 – פעם ביום
 2022 - כל הגיבורים עזבו - ״סופיה״

 לקריאה נוספת 
 ״הדרך לא ארוכה, היא אינסופית״, רחל ירון בראיון על יצירה, ועל השיר ״מאחורינו״, עיתון מעמול, מכללת ספיר, 18 ביוני 2021




 קישורים חיצוניים 

 ג'אם 88 עם רחל ירון, באתר כאן 88, 4 במרץ 2020


 הערות שוליים 

קטגוריה:זמרות-יוצרות ישראליות
קטגוריה:זמרים-יוצרים ישראלים
קטגוריה:בוגרות אולפנית ישורון (פתח תקווה)
קטגוריה:יוצאות בשאלה
קטגוריה:חיילי חיל החינוך והנוער
קטגוריה:מוזיקאיות ישראליות
קטגוריה:מוזיקאים ישראלים
קטגוריה:תל אביב-יפו: אישים
קטגוריה:ישראליות שנולדו ב-1994
קטגוריה:ישראלים שנולדו ב-1994